НАЦРТ

На основу члана 41а став 2. Закона о заштити природе (,,Службени гласник РС”, бр. 36/09, 88/10, 91/10 - исправка, 14/16, 95/18-др. закон и 71/21) и члана 42. став 1. Закона о Влади („Службени гласник РС” бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ

О ПРОГЛАШЕЊУ СПОМЕНИКА ПРИРОДЕ

„ШАЛИНАЧКИ ЛУГ”

Члан 1.

            Простор Шалиначког луга, који заузима део простране алувијалне равни, у близини града Смедерева, на око 3 km јужно од десне обале реке Дунав и око 1,5 km од леве обале реке Велике Мораве, ставља се под заштиту као споменик природе под именом „Шалиначки луг” и утврђује за заштићено природно добро од великог значаја, односно II категорије (у даљем тексту: Споменик природе „Шалиначки луг”).

Члан 2.

            Споменик природе „Шалиначки луг” ставља се под заштиту да би се у интересу науке, образовања и културе очувала мало измењена, физички јасно изражена, препознатљива, репрезентативна природна целина, са значајним биодиверзитетским обележјима и вредностима. Шума у селу Шалинац вреднује се као природно добро са ботаничког аспекта због репрезентативне шумске заједнице, српске лужњаково – јасенове шуме типа *Querco – Fraxinetum serbicum* Rud., односно заједнице *Querceto – Fraxinetum serbicum* Rudski, и чисте заједнице храста лужњака, која је на територији Републике Србије од приоритета за заштиту. На подручју Шалинчаког луга задржало се само 168 великих стабала храста лужњака (*Quercus robur* L.; Syn. *Q. pedunculata* Ehrh.), старих око 200 година. Сачувано је и само неколико одраслих примерака пољског јасена (*Fraxinus angustifolius*), коедификатора овог типа шуме. На подручју Споменика природе „Шалиначки луг” евидентиране су и поједине врсте флоре и фауне, на националном и међународном нивоу, а то су: сова кукувија (*Tyto alba*), мали мишоуки вечерњак (*Myotis blythii*), дугоухи вечерњак (Myotis bechsteinii), сеоски детлић (*Dendrocopos syriacus*), руси сврачак (*Lanius collurio*), грлица (*Streptopelia turtur*), ускршњи лептир (*Zerynthia polyxena*), храстова стрижибуба (*Cerambyx (Cerambyx) cerdo*), бели слез (*Althaea officinalis*), хајдучица (*Achillea millefolium*) и друге. Такође, забележено је присуство 37 врста птица, а највећи куриозитет су сове кукувије (*Tyto alba*), које се примарно гнезде у дупљама старих стабала, што је јединствена појава у Србији.

Члан 3.

            Споменик природе „Шалиначки луг” налази се на територији града Смедерева, на подручја катастарске општине Шалинац и обухвата кат. парц. бр. 63/7 (део), 63/30 (део), 63/31, 63/33 (део), 639/1 (део), 639/40, 639/41, 639/45, 639/46 и 639/47 (део).

Укупна површина заштићеног подручја Споменика природе „Шалиначки луг” је 19ha 08a 40m2, комплетно у државној својини.

Опис границе границе заштићеног подручја Споменика природе „Шалиначки луг” са графичким приказом на копији катастарског плана одштампан је уз ову уредбу и чини њен саставни део.

Члан 4.

На подручју Споменика природе „Шалиначки луг”, утврђују се режими заштите II и III степена, и то режим заштите II степена износи 15 ha 61 a 42 m2 (81,82%), а режим заштите III степена 3ha 46a 98m2 (18,18%).

Члан 5.

На подручју Споменика природе „Шалиначки луг”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности, које су као такве утврђене чланом 35. Закона о заштити природе, на површинама на којима је утврђен режим заштите III степена, забрањују се и:

1. изградња индустријских, привредних, хидротехничких и других објекта, укључујући стамбене, викенд и објекте за конвенционално гајење домаћих животиња и дивљачи;
2. изградња нових саобраћајница и постављање електричних водова;
3. извођење геолошких истраживања, експлоатација минералних сировина, отварање позајмишта као и обављање осталих радова и активности које нису у складу са принципима одрживог коришћења природних ресурса;
4. изградња хидрогеолошких објеката (бунара и пумпи) за водоснабдевање;
5. коришћење и претварање постојећих хидрогеолошких објеката као реципијената отпадних и фекалних вода;
6. засипање мртваје (канала који опасује природно добро), као и одводњавање, дренирање вода које природно теку мртвајом;
7. упуштање отпадних и фекалних вода у мртвају, ободни канал;
8. коришћење вештачког ђубрива на пољопривредном земљишту које се граничи са природним добром;
9. промена и успостављање режима подземних и површинских вода без претходно издатих услова Завода;
10. промена намене површина, која није у складу са концептом коришћења простора и важећим планским актима;
11. привремено и трајно одлагање свих врста отпадних материја као и предмета и помоћних алатки на заштићеној површини;
12. вршење земљаних, грађевинских, шумарских и других радова којима се могу нарушити естетске и амбијенталне вредности заштићеног простора, погоршати његове карактеристике и примарне вредности или угрозити биодиверзитет;
13. постављање (укуцавање) табли и других обавештења на деблима стабала;
14. испуштање отпадних вода у земљиште;
15. изградња септичких јама пропусног типа;
16. коришћење, уништавање или предузимање других активности које могу довести до угрожавања станишта строго заштићених и заштићених врста флоре, фауне и гљива;
17. сакупљање заштићених врста изван прописаног периода и коришћењем техничких средстава која могу оштетити или уништити јединке, односно њихова станишта;
18. крчење вегетације и обављање других радњи на местима и на начин који може изазвати појаву процеса ерозије и спирања земљишта;
19. уношење инвазивних биљних и животињских врста;
20. чиста сеча шуме и сече које нису у складу са Основом газдовања шумама;
21. паљење вегетације;
22. сеча, ломљење грана, кидање лишћа заштићених стабала или предузимање било које радње која би изменила њихов данашњи изглед или довела у питање биолошки опстанак;
23. брање, ломљење, кидање и ископавање биљних врста у природним састојинама.

Радови и активности ограничавају се на:

1. биолошко-техничке радове у циљу заштите, а по претходно прибављеним условима заштите природе;
2. примену одговарајућих биолошких мера против фитопатолошких и ентомолошких обољења шума;
3. вршење стручних дендрохируршких захвата, одсецање сувих грана, затварање шупљина, премазивање свих делова пресека или места где су отпале гране и друго;
4. повећање протицаја у мртваји, ободном каналу;
5. санацију напуштених хидрогеолошких објеката (бунара и пумпи) и сенгрупа;
6. постављање осматрачких објеката, пијезометара, као и опремање постојећих савременим уређајима;
7. успостављање хидролошке станице;
8. експлоатацију шума само у циљу спровођења санитарних сеча;
9. очување старих и сасушених стабала на којима се гнезде дупљашице;
10. сакупљање семена у години пуног урода семена у циљу очувања генофонда врсте;
11. постављање информативних табли у циљу обавештавања и презентације заштићеног природног добра;
12. постављање наменских кућица за гнежђење птица на одређеним локацијама, уз редовно одржавање и мониторинг;
13. одржавање постојећих пешачких стаза;
14. спровођење одговарајућих мера противпожарне заштите.

Члан 6.

На подручју Споменика природе „Шалиначки луг”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. изградња свих врста објеката, осим постављања монтажно-демонтажних објеката, који би служили заштити и промоцији природног добра, попут објеката за потребе управљача (мањи информативни пунктови);
2. изградња великих инфраструктурних објеката, као и објеката за масовни туризам;
3. промена морфолошких и хидролошких особина подручја од којих зависи функционалност еколошког коридора;
4. промена намена површина под природном и полуприродном вегетацијом;
5. бетонирање и/или поплочавање, као и друге промене морфологије обале и обалног појаса;
6. чиста сеча;
7. одстрел дивљих врста;
8. неконтролисано и непланско уништавање вегетације (уклањање појединачних здравих као и сувих стабала);
9. испаша стоке;
10. кошење траве;
11. пошумљавање и уношење алохтоних и инвазивних врста;
12. уклањање жбунасте вегетације током репродуктивног периода птица (15. марта - 15. августа);
13. организовање спортских и културних манифестација у периоду између 15. марта и 15. јула.

Радови и активности ограничавају се на:

1. ограђивање заштићеног добра, са остављањем улазно-излазних пунктова;
2. газдовање шумама и шумским земљиштем, које је усмерено у правцу очувања постојеће шумске вегетације;
3. радове на одржавању и ревитализацији аутохтоног станишта, који не подразумевају употребу хемијских средстава;
4. предузимање адекватних активних мера заштите, у смислу механичког уклањања алохтоних инвазивних врста, а у циљу обнове аутохтоне вегетације, као и механичке мере контроле ширења алохтоних инвазивних врста на нарушеном делу станишта и рубовима шуме;
5. праћење стања (мониторинг) флоре и фауне;
6. реконструкцију и адаптацију туристичке инфраструктуре, постављање мањих монтажних објекта који су примарно намењени презентацији природних вредности;
7. туризам мањег обима који за циљ има промоцију, презентацију, едукацијu и истраживања природних вредности подручја.

Члан 7.

Споменик природе „Шалиначки луг” поверава се на управљање Јавном комуналном предузећу „Србијашуме”, Београд (у даљем тексту: Управљач).

            У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о мерама забрана и ограничења као и о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Управљач је дужан да изврши упис делатности управљања заштићеним подручјем у складу са прописима којима се уређује класификација делатности и регистрација удружења у року од 60 дана од дана ступања на снагу ове уредбе

Члан 8.

Очување, унапређење, одрживо коришћење и приказивање природних и других вредности Споменика природе „Шалиначки луг” спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, култзуре, рударства, енергетике, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 30 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 9.

Управљач је дужан да обезбеди спровођење прописаног режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником се ближе утврђују забрањени радови и активности, као и правила и услови обављања радова и активности који су допуштени на подручју Споменика природе „Шалиначки луг”.

Правилник се објављује у „Службеном гласнику Републике Србије”.

Члан 10.

Управљач је дужан да на прописан начин обележи Споменик природе „Шалиначки луг”, његове спољне границе са режимом заштите II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Споменика природе „Шалиначки луг”, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Границе утврђене, описане и верификоване на начин прописан у става 2. овог члана, сматраће се меродавним у свим стварима које се тичу спровођења ове уредбе.

Члан 11.

Управљач ће у року од две године од дана ступања на снагу ове уредбе израдити софтвееско решење о природним и створеним вредностима, непокретностима, активностима и другим подацима од значаја за управљање Спомеником природе „Шалиначки луг”.

Члан 12.

Висину накнаде за коришћење Споменика природе „Шалиначки луг”, својим актом утврђује управљач, у складу са законом који дефинише накнаде за коришћење јавних добара.

Члан 13.

Управљач је дужан да формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја, у року од годину дана од дана ступања на снагу ове уредбе.

Члан 14.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 15.

Средства за спровођење Плана управљања Споменика природе „Шалиначки луг”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 16.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде, културе и туризма и других делатности од утицаја на природу, а који се односе на коришћење природних ресурса и простора у заштићеном подручју Споменика природе „Шалиначки луг”, усагласиће се са Просторним планом Републике Србије, овом уредбом и Планом управљања из члана 6. ове уредбе.

Планови, програми и основе из става 1. овог члана, доносе се уз предходну сагласност министра надлежног за послове заштите животне средине.

Члан 17.

Ова уредба ступа на снагу осмог дана од дана објављивања у „Службеном гласнику Републике Србије”.

5 Број:

У Београду, 2025. године

В Л А Д А

ПРЕДСЕДНИК